**Ialomița produce compost doar pe hîrtie**

Pînă la sfîrșitul anului 2015, toate administrațiile locale din Ialomița ar fi trebuit să aibă amenajate platforme pentru producerea de compost. Potrivit Agenției Județene pentru Protecția Mediului Ialomița, doar o treime dintre primării s-au conformat în acest sens. Slobozia se confruntă la rîndu-i cu probleme din acest punct de vedere. Deși deține o astfel de platformă, oficialii din administrația locală susțin însă că orașul produce compost în cantități destul de mici. Așa se face că cea mai mare parte a reziduurilor din care produsul poate fi fabricat sfîrșesc aruncate la marginea municipiului.  
  
**Situație neclară**  
Potrivit informațiilor, Guvernul României și Uniunea Europeană au emis două legi prin care se reglementează producerea compostului. Este vorba despre Legea 211/2011, adoptată de România și Regulamentul 1069/2009, act adoptat de Comisia Europeană. Legea românească prevede producerea compostului din resturi vegetale, în timp ce legislația europeană stipulează că acest produs chimic trebuie realizat prin descompunerea gunoiului de grajd. Raportat la nivelul județului Ialomița, în momentul de față, doar o treime din cele 66 de localități dețin astfel de platforme specializate. Toate acestea în condițiile în care termenul de conformare expiră la sfîrșitul acestui an. Pentru producerea compostului din resturi vegetale, potrivit Agenției Județene pentru Protecția Mediului Ialomița, există două platforme în tot județul, la Slobozia și la Țăndărei. Asta doar în teorie, pentru că, în practică, cel puțin în reședința județului, resturile vegetale sfîrșesc aruncate la marginea municipiului. Iar oficialii din administrația locală a Sloboziei nu ezită să recunoască acest derapaj. «Noi strîngem frunzele de pe stradă și o parte din ele le ducem la sere ca să fie făcute compost. Pentru restul, căutăm încă soluții!» explică situația Ion Ștefan, șeful Direcției de Administrare a Domeniului Public din cadrul Primăriei Slobozia. În cazul compostului rezultat din descompunerea gunoiului de grajd, platformele speciale unde acesta se produce au fost destinate în special localităților din mediul rural. În Ialomița, din totalul de 60 de localități rurale, doar 20 s-au conformat în acest sens și se fac că produc compostul rezultat din gunoiul pe care sătenii îl duc pe aceste platforme. Restul administrațiilor locale din mediul rural par să fie total dezinteresate de această problemă și permit împrăștierea reziduurilor de origine animală la voia întîmplării, pe cîmpurile de la marginea satelor.

4 Ianuarie 2016

<http://www.independentonline.ro>